Allen den, die disen brief sehent odˀ horent lesen kuͤnde ich, Cuͦnr̄ von Lienhein, schultheizze ze Baden, das ich saz ze gerichte ze Baden in der
stat an ✳ der hocherbornē fùrsten, minˀ gnedigen hˀren stat ✳ ✳ der herzogen von Oͤster̄ an dem nechsten mentag vor sant Katherinen tag, do
kamē fùr mich in gerichte Bentz Weggeler un̄ Cuͦnzi, sin bruͦder, Joh̄s Weggelers seligen sùne, der schultheizze waz ze Baden, ✳ un̄ gaben ze
koͧffende muͤtwilklich, unbetwn, mit bedachtem muͦt, mit gesundem libe un̄ mit gesamenotˀ hant, ✳ den erwirdigē, geistlichen froͣwen ✳ ✳ der
eptischin un̄ dem convent der froͣwen gemeinlich ✳ des closters ze Kùngesfelt, gelegen in Kostentzˀ bistuͦm, ein mùt ewigez kernē geltes,
den si dennoch haten uf der hofstat un̄ uf dem huse so da uffe stat, das der Mùllerin ist un̄ gelegē ist ze Baden in der stat, an dem gezzelin zuͦ dˀ
einē siten un̄ nebent Heinr̄ Scherers hus zù der andˀn siten, ✳ umb siben phunt guͦtˀ un̄ nuͤwˀ Zovingˀ phennḡ, ✳ der si oͧch von den egen̄ froͧwen
gewˀrt sint un̄ in irn nutz bewendet hant, ✳ des si offenlich verjahen in gerichte ✳ mit solich̄ gedīg, wer uf der selben hofstat sezhaft ist, das
der jerlich zuͦ sant Martins tag ✳ den vorgen̄ froͣwen ein mùt kˀnen ze zinse geben sol des mez von Baden. oͧch vertigotē ✳ die egen̄ Bentz
un̄ Cuͦnzi ✳ den vorgen̄ koͣf ✳ den egen̄ froͣwen un̄ Walthnˀ von Moͦrikon, irm schaffener, der zuͤ gegeni stuͣnt in gerichte zuͧ der selben froͣwen
handen, ✳ mit aller der sicherheit un̄ gewarsami, alz man solich koͦffe ze Baden dur recht vertigen sol, un̄ mit allem dem recht, alz si inē vormalē
dur irs vatter seligē sele die vordˀn zwen mùt uf dem selben huse geben un̄ gevertigot haten. un̄ mit aller der sicherheit, als do ✳ mit urteil
uf den eit erteilt wart in gerichte, darzuͦ gelopten si des selben koffes recht wˀen ze sinde fùr si un̄ fùr ir erben an allen den steten, da sin
die vorgen̄ froͣwen von Kùngesfelt bedorfent ane alle geverde. darzuͤ verzigen si sich geistliches un̄ welthes gerichtes, ✳ gewonheit der stete
un̄ des landes fries rechtes, burg rechtes un̄ gemeinlich ✳ aller der dinge, da mite dirre koͣf ✳ gesumet, geirret, widertriben odˀ odˀ widerruͦffet
mòchte werden in kein weg, so je erdacht wart odˀ noch erdacht kan werden ane alle geverde. bi disen dingen waren un̄ sint harumb gezùge Heinr̄ Birchidorf, Anshelm von Dornbirren, Heinr̄ Oltingˀ, Joh̄s Oltingˀ, Heinr̄ Koͧfman, Joh̄s Polant, Wernline Schriber,
Hans Vasenacht, Bˀch̄, unser weibel, burgˀ von Baden un̄ ander erber lùten gnuͦge. un̄ darzuͧ zuͧ offennē urkùnde un̄ zuͧ gewarer, stetˀ
gezuͤgsami dirre vorgeschribenē sach un̄ oͣch dur bette dero vorgen̄ bedˀ Bentzen Weggelers un̄ Cuͤnzis, sines bruͦders, so han
ich, der egen̄ Cuͦnr̄, schulth̄ ze Baden, min eigen ingesigel gehenket an disen brief. under das selb ingesigel wir uns, die egen̄
bede Bentz un̄ Cuͦnzi, sin bruͦder, uns verbinden fùr uns un̄ fùr unser erben, wand wir eigenr ingesigel nicht enhaben, ✳ allez
das stete ze haben, noch niemˀ da widˀ ze tuͤnde, so vor von uns geschriben stat ane alle geverde. dis beschach un̄ wart dirre
brief geben ze Baden in dˀ stat an dem vorgen̄ mentag ✳ des jares, do man zalte von gotez gebùrte dritzehenhundtˀ jar und darnach ✳
in dem vierden und viertzigosten jare.